مسجد الحرام و مسجد نبوی میں ماسک اور سماجی فاصلے کی پابندی پھر نافذ
مسجد الحرام اور مسجد نبوی کے امور کو دیکھنے والی جنرل پریزیڈنسی کے ایک سرکاری ذریعے نے اعلان کیا کہ تیس دسمبر کی صبح سات بجے سے سماجی فاصلے دوبارہ لازمی ہو گا۔
ویب ڈیسک — سعودی عرب کے  مسجد الحرام اور مسجد نبوی کے امور کو دیکھنے والے ادارے نے اعلان کیا ہے کہ 30 دسمبر کی صبح سات بجے سے سماجی فاصلہ دوبارہ لازمی ہو گا۔ اس اعلان کے ساتھ ہی مسجد الحرام اور مسجد نبوی میں نمازیوں کے لیے سماجی فاصلے کے اسٹیکرز بھی دوبارہ سے لگا دیے گئے ہیں۔ ان اسٹیکرز کو اکتوبر میں کرونا پابندیوں میں نرمی کے بعد ہٹا دیا گیا تھا۔ عالمی ادارۂ صحت (ڈبلیو ایچ او) کا کہنا ہے کہ ڈیلٹا اور اومیکرون ویریئنٹ جڑواں خطرات ہیں جو کیسز کی تعداد کو ریکارڈ سطح پر لے جا رہے ہیں۔ ڈبلیو ایچ او نے اپنی ایک ہفتہ وار رپورٹ میں کہا تھا کہ دنیا کے کئی ممالک میں وبا کے تیزی سے پھیلنے کی بڑی وجہ اومیکرون قسم ہی ہے۔ کئی مقامات پر اومیکرون کے سامنے آنے والے کیسز کی تعداد ڈیلٹا ویریئنٹ سے تجاوز کر چکے ہیں۔ سعودی ذرائع ابلاغ کے مطابق ​ اس کے علاوہ یہ بھی کہا گیا ہے کہ مسجد الحرام اور مسجد نبوی آنے والے تمام افراد اور ورکرز کو ماسک پہننا، جاری کیے گئے اجازت نامے کے مطابق دیے گئے اوقات پر داخلے پر عمل کرنا، سماجی فاصلے کو اپنانا اور مساجد میں کام کرنے والے حکام کی ہدایات پر عمل کرکے حفاظتی اقدامات پر عمل کرنا چاہیے۔ خیال رہے کہ سعودی عرب میں بدھ کو کرونا وائرس کے مزید 744 نئے کیسز کی تصدیق ہوئی جس کے بعد وہاں مجموعی کیسز کی تعداد پانچ لاکھ 54 ہزار 665 تک پہنچ گئی ہے۔ سعودی عرب میں بدھ کو کرونا وائرس سے ایک شخص کی ہلاکت ہوئی جس کے بعد مجموعی اموات کی تعداد آٹھ ہزار 874 تک پہنچ گئی ہے۔ یاد رہے کہ کرونا وائرس کے پھیلاؤ کے باعث سعودی عرب نے ابتدا میں مختلف پابندیاں عائد کی تھیں اور غیرملکیوں کے لیے عمرے پر پابندی بھی لگا دی تھی۔ ان پابندیوں میں وقت کے ساتھ ساتھ نرمی کی گئی تھی اور بعد ازاں عمرے سمیت بغیر سماجی فاصلے کے بھی نماز کی اجازت دے دی گئی تھی۔